钦定古今图书集成/理学汇编/学行典/第260卷 > 徐穉
## 钦定古今图书集成/理学汇编/学行典/第260卷 > 徐穉

按《后汉书徐穉传》：“穉字孺子，豫章南昌人也。家贫，常
自耕稼，非其力不食。恭俭义让，所居服其德。屡辟公
府不起。时陈蕃为太守，以礼请署功曹，穉不免之，既
谒而退。蕃在郡不接宾客，唯穉来特设一榻，去则县
之。后举有道家，拜太原太守，皆不就。延熹二年，尚书
令陈蕃、仆射胡广等上疏荐穉等曰：臣闻善人，天地
之纪，政之所由也。《诗》云：‘思皇多士，生此王国’。天挺俊
乂，为陛下出，当辅弼明时，左右大业者也。伏见处士
豫章徐穉、彭城姜肱、汝南袁闳、京兆韦著、颍川李昙，
德行纯备，著于人听。若使擢登三事，协亮天工，必能
翼宣盛美，增光日月矣。”桓帝乃以安车元𫄸备礼征
之，并不至。帝因问蕃曰：“徐穉、袁闳、韦著，孰为先后？”蕃
对曰：“闳生出公族，闻道渐训。著长于三辅，礼义之俗，
所谓不扶自直，不镂自雕。至于穉者，爰自江南卑薄
之域，而角立杰出，宜当为先。”穉尝为太尉黄琼所辟，
不就。及琼卒归葬，穉乃负粮徒步到江夏赴之，设鸡
酒薄祭，哭毕而去，不告姓名。时会者四方名士郭林
宗等数十人，闻之，疑其穉也，乃选能言语生茅容轻
骑追之。及于涂，容为设饮，共言稼穑之事。临诀去，谓
容曰：“为我谢郭林宗，大树将颠，非一绳所维，何为栖
栖不遑宁处？”及林宗有母忧，穉往吊之，置生刍一束
于庐前而去。众怪不知其故。林宗曰：“此必南州高士
徐孺子也。《诗》不云乎？‘生刍一束，其人如玉’。吾无德以
堪之。”灵帝初，欲蒲轮聘穉，会卒，时年七十二。子引，字
季登，笃行孝弟，亦隐居不仕。太守华歆礼请相见，固
病不诣。汉末寇贼纵横，皆敬引礼行，转相约敕，不犯
其闾。建安中卒。